ཀྲུང་གོ་བོད་ཀྱི་དྲ་བའི་འཕྲིན།ཉེ་ཆར་ཀན་སུའུ་རིག་གནས་དཔེ་སྐྲུན་ཁང་གིས་བོན་གྱི་ལོ་རྒྱུས་ཡིག་ཚང་ཆེན་མོཞེས་པའི་དཔེ་ཚོགས་པར་དུ་བསྐྲུན་ཡོད།རིག་གཞུང་ཞིབ་འཇུག་གི་ཁྱབ་ཁོངས་ཁྲོད་བོན་བསྟན་ལ་སྤྱིའི་ཆ་ནས་སྲིད་པའི་བོན་དང་གཡུང་དྲུང་བོན་ཞེས་དུས་རིམ་གཉིས་སུ་དགར་ཡོད་ཅིང་།དེའང་སྲིད་པའི་བོན་ནི་སྟོན་པ་གཤེན་རབ་མི་བོ་ཆེས་གཡུང་དྲུང་བོན་གསར་གཏོད་མ་བྱས་སྔོན་གྱི་བོན་ལ་ཟེར་བ་དང་།གཡུང་དྲུང་བོན་ཞེས་པ་ནི་སྟོན་པ་གཤེན་རབ་མི་བོ་ཆེས་སྲིད་པའི་བོན་གྱི་རྨང་གཞིའི་སྟེང་བོན་བསྟན་ཆ་ཚང་དང་མ་ལག་ལྡན་པ་ཞིག་ཏུ་གསར་གཏོད་བྱས་པའི་བོན་ལ་ཟེར་བ་ཡིན།བོན་བསྟན་ནི་བོད་ཀྱི་གདོད་མའི་ཆོས་ལུགས་ཡིན་ཞིང་།ལོ་རྒྱུས་ཀྱི་འཕེལ་རིམ་ཁྲོད་དེས་དར་བསྣུབས་ཀྱི་བརྒྱུད་རིམ་ཀྱག་ཀྱོག་ལྡན་པ་རབ་དང་རིམ་པ་ཞིག་བརྒྱུད་མྱོང་མོད།དེས་བོད་མི་རིགས་ཀྱི་རིག་གནས་དང་མང་ཚོགས་འཚོ་བའི་རུས་རྐང་དུ་ཟུག་པའི་ཤེད་ཆེ་ཆུང་དང་།མདོ་དབུས་ཁམས་གསུམ་དུ་ཤེས་ལྡན་སྐྱེས་བུ་རྣམས་ཀྱི་གཞོལ་བ་དང་རྒྱུན་འཁྱོངས།རང་སེམས་ཀྱི་དད་འདུན་དང་འགན་འཁྲི་ལ་སོགས་པའི་རྐྱེན་སྣ་ཚོགས་ལ་གཞིགས་ཏེ།བོད་སྤྱི་ཚོགས་ཀྱི་ཁྲོད་སྔར་བཞིན་གོ་གནས་ཟིན་ཏེ་ལོ་རྒྱུས་ཀྱི་དེབ་ཐེར་ཁྲོད་རང་ཉིད་ཀྱི་འཕོ་འགྱུར་རིས་སུ་བཀོད་དང་འགོད་བཞིན་ཡོད་ཅིང་།བོན་གྱི་ལོ་རྒྱུས་ཡིག་ཚང་ཆེན་མོཞེས་པའི་དཔེ་ཚོགས་འདིའང་གོང་སྨོས་ཀྱི་རྐྱེན་སྣ་ཚོགས་གྲས་ཀྱི་གཅིག་ཡིན་པར་མ་ཟད།དཔེ་ཚོགས་འདི་པར་དུ་སྐྲུན་པ་དེས་བོད་རིག་པར་ཞིབ་འཇུག་དང་།ལྷག་པར་དུ་བོན་གྱི་རིག་གནས་ལ་ཞིབ་འཇུག་བྱེད་མཁན་རྣམས་ལ་ཞིབ་འཇུག་གི་རྒྱུ་ཆ་ཕུན་སུམ་ཇེ་ཚོགས་སུ་བཏང་ཡོད་པས།དེར་དཔྱད་གཞིའི་རིན་ཐང་དང་ཞིབ་འཇུག་གི་རིན་ཐང་ཆེས་ཆེར་ལྡན།